Uz 50. broj PROSTORA

Poštovani suradnici i čitatelji, s izlaskom ovog sveska naš časopis obilježava mali jubilej – izdanih 50 brojeva! O povijesti časopisa (utemeljenog 1993.) nedavno je, uz 20. obljetnicu izlaženja, pisao tadašnji urednik akademik Mladen Obad Šćitaroci, a tim je povodom bila pripremljena i retrospektivna bibliografija svih do tada izdanih brojeva u kojoj je priložena i iscrpna statistika s bitnim bibliometrijskim podacima o autorima, prilozima, temama itd., pa to ovom prigodom nećemo ponavljati.

Spomenuo bih tek da s ovim brojem zaključujemo 23. godište našega kontinuiranoga i redovitog izlaženja tijekom kojega smo objavili čak 785 članaka (od toga 2/3 znanstvenih), a prilozima je do sada participiralo više od 300 autora iz Hrvatske i inozemstva! Odavno smo uvršteni u sve bitne indeksne baze znanstvenih publikacija (od 2007. i u vrlo selektivni *Web of Science*), što je 'Prostoru' osiguralo status 'A' kategorije znanstvenih časopisa. I u nepovoljnim financijskim uvjetima uspijevamo osigurati redovitost izlaženja, uvijek na točne datume (30. lipnja i 30. prosinca), za što zahvalnost dugujemo našem utemeljitelju i nakladniku – Arhitektonskom fakultetu Sveučilišta u Zagrebu – koji vlastitim sredstvima pokriva bitan dio ukupnih troškova izdavanja. Kvaliteta 'Prostora' počiva na predanom radu članova uredništva i širokoga recenzentskog tima koji je uključen u ocjenu tekstova, no ponajviše ističemo važnost autora s kvalitetno elaboriranim istraživanjima koja i nadalje želimo poticati.

Glavni i odgovorni urednik

Zlatko Karač